Energikoncernen Norlys bygger et nyt kraftcenter for grøn energi ved Aalborgs havnefront, hvor omkring 700 medarbejdere får arbejdsplads.

I løbet af de kommende år skyder en ny bygning op ved Aalborgs havnefront, når energikoncernen Norlys opfører et nyt domicil og samler alle sine nordjyske aktiviteter i det, de betegner som et kraftcenter for grøn energi. I dag holder Norlys til på tre lokationer i Nordjylland, men med det nye byggeri ved havnefronten i Aalborg bliver virksomhedens cirka 700 nordjyske medarbejdere samlet ét sted. Det oplyser energikoncernen i en pressemeddelelse. - Jeg er stolt af, at Norlys har valgt Aalborg og Nordjylland som hjemsted for sit nye domicil. Det betyder meget for hele landsdelen, at vi har attraktive arbejdspladser, og i kraft af at vi er en uddannelsesby, kan vi garantere, at der er mange talenter at rekruttere. Vi er et stærkt match, som er med til at styrke vores samarbejde i Green Hub Denmark, hvor vi både øger jobvæksten og finder fremtidens grønne løsninger, siger Thomas Kastrup-Larsen (S), borgmester i Aalborg Kommune. Vil være en del af den grønne omstilling Norlys mener, at kompetencerne til at gennemføre en grøn omstilling findes i Aalborg og Nordjylland, og det ligger til grund for beslutningen om at opføre det nye kraftcenter for grøn energi i landsdelen. - Med etableringen af vores nordjyske domicil understøtter vi ambitionen om ikke bare at bidrage til, men at være en del af den grønne omstilling. De nye rammer skaber betingelserne for, at vi kan idégenerere, udvikle og samarbejde os frem til stærke svar på de udfordringer, der ligger foran os. Det glæder mig utroligt meget, at vi på den måde kan cementere vores grønne mål og samtidig skabe virkelig gode rammer for vores kolleger, siger administrerende direktør for Norlys, Niels Duedahl. Norlys regner med at det nye domicil står færdigt og at medarbejderne bliver samlet i Aalborg i løbet af de næste tre år.